Kajsa Bergqvist
Store norske leksikon,Sport og spill,Friidrett,Hopp
Kajsa Bergqvist er en svensk tidligere friidrettsutøver som var en av verdens beste høydehoppere tidlig på 2000-tallet. Hun ble verdensmester i høyde i 2005, europamester i 2002, og tok OL-bronse i 2000. Fra oktober 2021 er hun ansatt som svensk landslagssjef i friidrett.
Idrettskarriere Bergqvist var aktiv i mange forskjellige idretter som ung. Som 15-åring startet hun spesialiseringen i høydehopp. Hennes første store internasjonale resultat var en sølvmedalje i junior-VM i 1994. Fra 1995 til 1999 studerte hun i Dallas, USA, og konkurrerte hovedsakelig i amerikanske universitetskonkurranser. Hun la opp etter 2007-sesongen på grunn av skader og manglende motivasjon. Bergqvist deltok i OL i Atlanta i 1996, men ble slått ut i kvalifiseringen. I OL i Sydney i 2000 endte hun på delt tredjeplass og vant bronsemedalje. Før OL i Athen i 2004 var hun en av de største favorittene, men røk akillessenen i en konkurranse like før lekene og kunne ikke delta. Bergqvists største internasjonale tittel kom i VM utendørs i 2005. I en av sine første konkurranser etter den langvarige akillesskaden hoppet hun 2,02 meter i mesterskapet i Helsingfors og vant gull. Hun tok også bronse i VM i 2001 og 2003 og gull i EM i 2002 og bronse i EM i 2006. Innendørs ble Bergqvist verdensmester i 2001 og 2003 og europamester i 2000. Rekorder og utmerkelser I Arnstadt i 2006 satte Bergqvist verdensrekord i høydehopp innendørs med 2,08 meter. Rekorden er fortsatt gjeldende. Utendørs er hennes personlige rekord 2,06 meter fra 2003. Resultatet er fortsatt nordisk rekord. Hun ble tildelt Svenska Dagbladets gullmedalje i 2005. Les mer i Store norske leksikon friidrett høydehopp